पंचकुला में कार सहित महिला बही; MP-राजस्थान समेत 23 राज्यों में 4 दिन भारी बारिश
Monsoon Rainfall Update; Rajasthan Mumbai | Madhya Pradesh Rain News, Assam Flood Situationदिल्ली में रविवार सुबह की शुरुआत बारिश के साथ हुई। यहां पर देर रात से ही बारिश का दौर शुरू हुआ जो सुबह तक जारी रहा। दिल्ली के अलावा गुरुग्राम और आसपास के अन्य इलाकों में भी तेज हवाओं के साथ बारिश हुई। वहीं, मुंबई
दिल्ली और महाराष्ट्र में रविवार सुबह मानसून की एंट्री हो गई। मौसम विभाग के मुताबिक, 62 साल बाद दोनों जगह एक साथ मानसून पहुंचा है। इससे पहले 21 जून 1961 को दोनों जगह एक ही दिन मानसून दाखिल हुआ था।
अगले दो दिनों में मानसून दिल्ली और मुंबई को पूरी तरह कवर कर लेगा। मुंबई में कल से हो रही बारिश में जेजे फ्लाईओवर पर पानी भर गया। आज शहर के कुछ हिस्सों के लिए यलो और कुछ के लिए ऑरेंज अलर्ट जारी किया गया है।
मौसम विभाग के मुताबिक, देश के 23 राज्यों में अगले चार दिन भारी से बहुत भारी बारिश का अनुमान है। इनमें झारखंड, हिमाचल, जम्मू-कश्मीर, मध्य प्रदेश, कोंकण और गोवा, छत्तीसगढ़, असम, मेघालय, नगालैंड, मणिपुर, मिजोरम, त्रिपुरा, ओडिशा, पश्चिम बंगाल, उत्तर प्रदेश, हरियाणा, पंजाब, दिल्ली, पूर्वी राजस्थान, गुजरात, मध्य महाराष्ट्र, विदर्भ, तटीय कर्नाटक और केरल शामिल हैं।
शनिवार को 6 राज्यों में दाखिल हुआ मानसून
मानसून भले ही देश में 7 दिन की देरी से दाखिल हुआ, लेकिन शनिवार को एक दिन में यह छह राज्यों- मध्य प्रदेश, उत्तराखंड, हिमाचल प्रदेश, हरियाणा, जम्मू-कश्मीर, लद्दाख में पहुंच गया। कई राज्यों में मानसून तय समय पर पहुंचा है। पूरे उत्तराखंड व हिमाचल में भी एक ही दिन में मानसून छा गया।
पश्चिमी घाट पर महाराष्ट्र के रत्नागिरी के पास 12 दिन से अटका मानसून आगे नागपुर तक पहुंच गया। अगले 24 से 48 घंटे में मानसून महाराष्ट्र में मुंबई तक, मप्र, उत्तर प्रदेश व हरियाणा में और आगे बढ़ेगा। दिल्ली, चंडीगढ़, पंजाब, पूर्वी राजस्थान, गुजरात के कई हिस्सों में भी मानसून फैल जाएगा।
बारिश की वजह से आज के दो बड़े हादसे...
1. नई दिल्ली रेलवे स्टेशन पर करंट लगने से महिला की मौत
नई दिल्ली रेलवे स्टेशन के बाहर करंट लगने से एक महिला की मौत हो गई। महिला की पहचान प्रीत विहार की रहने वाली साक्षी आहूजा के तौर पर हुई है। उसने पानी से बचने के लिए स्टेशन के बाहर एक बिजली का खंभा पकड़ लिया, जिससे उसे करंट लग गया। पुलिस ने मामले में केस दर्ज कर लिया है। पूरी खबर पढ़ें..
2.मुंबई में बिल्डिंग की बालकनी गिरने से दो की मौत:तीन लोग घायल, दूसरे हादसे में चार मंजिला बिल्डिंग ढही, मलबे में फंसे दो को बचाया
मुंबई में रविवार को दो हादसे हुए। नानावटी अस्पताल के पास बिल्डिंग की बालकनी गिरने से दो लोगों की मौत हो गई और तीन अन्य घायल हो गए। दूसरा हादसा घाटकोपर इलाके में हुआ। यहां सुबह एक चार मंजिल रहवासी बिल्डिंग का एक हिस्सा ढह गया। फायर ब्रिगेड के अधिकारियों ने मौके पर पहुंचकर मलबे में फंसे दो लोगों को सुरक्षित बचा लिया। पढ़ें पूरी खबर...
मानसून की 9 तस्वीरें अलग-अलग राज्यों से...
असम के 19 जिलों में पानी भरा
असम में बारिश और बाढ़ के चलते अब भी 19 जिलों में पानी भरा हुआ है। यहां के 4.89 लाख लोग इसके चलते प्रभावित हैं। इन इलाकों में ट्रांसपोर्टेशन की समस्या आ रही है, जिसके चलते सब्जियों की सप्लाई भी नहीं हाे पा रही है। ऐसे में गुवाहाटी में सब्जियों के दाम में इजाफा हुआ है। NDRF ने असम के विभिन्न इलाकों में फंसे 120 लोगों को रेस्क्यू किया है। रविवार को बाढ़ की स्थिति में कुछ सुधार आया है।
राज्यों में मानसून का हाल... 
राजस्थान: प्री-मानसून बारिश जारी, जयपुर, भरतपुर, अजमेर, कोटा और उदयपुर संभाग के 21 जिलों में बरसात
राजस्थान में मानसून के आने में अभी कुछ दिन और लगेंगे, लेकिन प्री-मानसून बारिश का दौर शुरू हो गया है। बीती रात पूर्वी राजस्थान के कई हिस्सों में अच्छी बारिश हुई। जयपुर, भरतपुर, कोटा, उदयपुर और अजमेर संभाग के 21 से ज्यादा जिलों में बारिश दर्ज हुई। मौसम विभाग ने इस माह के अंत तक प्रदेश में मानसून की एंट्री होने का अनुमान जताया है। पूरी खबर यहां पढ़ें...
मध्यप्रदेश: 28-29 जून तक पूरे राज्य को कवर कर लेगा मानसून
मंडला से मध्यप्रदेश में एंट्री कर चुका मानसून 28-29 जून तक पूरे प्रदेश को कवर कर लेगा। मौसम वैज्ञानिकों का कहना है कि मानसून तेजी से आगे बढ़ रहा है। रविवार को रीवा, शहडोल और नर्मदापुरम में भारी बारिश की चेतावनी दी गई है। पूरी खबर यहां पढ़ें...
उत्तर प्रदेश: 72 घंटे में बारिश और बिजली गिरने से 7 मौतें
उत्तर प्रदेश में शनिवार रात मानसून ने दस्तक दे दी। इसके चलते लखनऊ, वाराणसी, अयोध्या, आजमगढ़, नोएडा और प्रयागराज में देर रात तक भारी बारिश हुई। मौसम विभाग ने आज 43 जिलों में बारिश का ऑरेंज अलर्ट जारी किया है। वहीं, बारिश और बिजली गिरने से 72 घंटे में 7 लोगों की मौत हो गई है। पूरी खबर यहां पढ़ें...
हरियाणा: 5 जिलों में बारिश; घग्गर नदी में फंसी कार, महिला सुरक्षित निकाली
हरियाणा में प्री-मानसून बारिश से पंचकूला में घग्गर नदी उफान पर चल रही है। नदी के तेज बहाव में एक कार फंस गई, जिसमें सवार महिला चालक को बमुश्किल स्थानीय लोगों की मदद से बाहर निकाला गया। कालका-शिमला रेल ट्रैक पर चलने वाली सभी ट्रेनें रद्द कर दी गई हैं।
भूस्खलन और पेड़ गिरने के चलते ट्रैक बाधित हुआ है। कालका से सुबह चलने वाली दो ट्रेनें आधे रास्ते से लौटीं है। ट्रैक से मलबा हटाने का काम जोरों पर चल रहा है। पूरी खबर यहां पढ़ें...
बिहार: गर्मी का असर, 29 जून तक पटना में स्कूल बंद
बिहार में मानसून की एंट्री तो हो गई है। लेकिन कई जगह पर बारिश नहीं हो रही है। नमी अधिक होने के कारण लोगों को उमस भरी गर्मी परेशान कर रही है। इसका प्रभाव मानसून पर भी पड़ रहा है। पटना में स्कूल खुलने का फैसला 30 जून को लिया जाएगा। 12वीं तक के स्कूल और आंगनबाड़ी 26 जून से खुलने थे। पूरी खबर यहां पढ़ें...
छत्तीसगढ़: पूरे राज्य में मानसून सक्रिय, लेकिन 71% कम बारिश से खेती में 15 दिन की देरी
छत्तीसगढ़ में इस साल मानसून के देरी से आने के कारण जून में कोटे की बारिश करीब 71 फीसदी तक कम हुई है। 24 जून तक राज्य में 126.9 मिमी बारिश होनी चाहिए। अभी सिर्फ 37.2 मिमी बारिश हुई है। इसका असर कृषि पर हुआ है। 10 से 15 जून तक मानसून की बारिश शुरू होने पर खेतों में बुआई का काम शुरू हो जाता है। इस साल 15 दिन की देरी हो गई है। पूरी खबर यहां पढ़ें...
हिमाचल: मानसून की एंट्री के साथ भारी बारिश, मंडी-कुल्लू में बाढ़, गाड़ियां बहीं
हिमाचल में मानसून की एंट्री के साथ ही मूसलाधार बारिश शुरू हो गई है। अधिकतर क्षेत्रों में बीती रात से ही भारी बारिश हो रही है। इससे मंडी जिले की सराज घाटी में काफी नुकसान हुआ है। सराज के तुंगाधार में भारी बारिश के चलते आई बाढ़ में कई वाहन बह गए। उधर, पानी डेंजर लेवल के पास पहुंचने पर पंडोह बांध के फ्लड गेट खोल दिए गए हैं। पूरी खबर यहां पढ़ें...